
Forord

RØYSINGFOLKET og romanserien
«Dansen gjenom skuggeheimen»

Røysingfolket kom ut første gongen i 1914, og var da den tredje romanen Kristofer Uppdal (1878-1961) gav ut (etter Dansen gjenom skuggeheimen, 1911, og Trolldom i lufta, 1912). I åra 1919-1924 tok han fatt på dette stoffet igjen, utvida det og bygde det ut til ein «storroman», ein romanserie på 10 band, «med eit sams perspektiv mot arbeidarrørsla, frå lausrivinga ut av bondestandet og til i dag» (forordet i siste bandet, Herdsla). Da omarbeidde han desse tre første bøkene, mellom anna med tanke på at dei skulle høve betre inn som delar i den store romansyklusen.

Røysingfolket kom i nyutgåve i 1923, med undertittelen «Sjugur Rambern og bøndene». Endringane i den nye utgåva er ikkje særleg store. Det har vorte mindre av (trønder-)dialektinnslag i replikkane, og dessutan har forfattaren gjort ein del syntaktiske omskrivingar. Somme avsnitt er utvida litt, og det har kome til nokre nye avsnitt og eit par nye kapittel. Teksta er dessutan delt opp i fleire kapittel (med eigne overskrifter) i utgåva frå 1923 enn i 1914-versjonen.

Det er 1923-versjonen som her kjem i ny utgåve.

I det «Forord til romansyklusen Dansen gjenom skuggeheimen» som står i Herdsla (1924), har forfattaren plassert Røysingfolket som bok nr. 8 i syklusen, etter I skiftet (1922). Det må vera den episke kronologien som gjer at han set Røysingfolket på denne plassen, for når det gjeld personar, episk stoff og tematikk, høyrer dette bandet meir saman med eit anna «tverrskip» i det store byggverket. (I det same forordet karakteriserer forfattaren romanserien som «eit byggverk, eit tempel eller slikt, med skip og tverrskip».) Som undertittelen «Sjugur Rambern og bøndene» markerer, er Røysingfolket eit framhald av tittelromanen Dansen gjenom skuggeheimen, og den «idéen» som forfattaren (i forordet til Herdsla) seier ligg i Røysingfolket, er «Sambandet med upphavet». Det er den tidlegare anleggsslusken – no bonde på Røysing – Sjugur Rambern som romanen handlar om, men dessutan også dei andre menneska på og rundt garden Røysing, slik hovudtitelen «Røysingfolket» gir uttrykk for.

I Dansen gjenom skuggeheimen står Sjugur fram som den proletariserte bondeguten og ein av arbeidarane på det store jernbaneanlegget som er under bygging. Vi får høyre om små rivningar mellom arbeidarane og bøndene. Men først og fremst er Dansen gjenom skuggeheimen ei bok om ung, brusande kjærleik. Sjugur er ein rallar utanom det vanlege, med ein kunstnardraum som han prøver å realisere i fristundene; han arbeider på eit stort målarstykke over motivet «Dansen gjenom skuggeheimen», ei framstilling av rallarens og arbeidarens liv og utviklingsveg i verda. Den episke hovudtråden i romanen er kjærleikstilhøvet mellom Sjugur og den vakre gardjenta på den store Røysing-garden. Sjugur er ein kvinnedårar, og han har mange kjærleiks-eventyr bak seg da vi møter han i Dansen gjenom skuggeheimen (gutungen Litl-Sjugur som dukkar opp i Røysingfolket er eit resultat av eit av desse kjærleiksforholda). Men etter at han har treft Innbranna Røysing, eksisterer det berre ei kvinne for Sjugur, og han set alt inn på å vinne henne, trass i den sosiale skilnaden og motstanden frå Røysing-bonden Stål Stålsson. Dei lykkelege, men spenningsfylte kjærleiksmøta mellom dei er skildra med intensitet og poesi. I motsetnad til mange av dei andre Uppdal-heltane blir Sjugur sterk og glad gjennom kjærleiken. Dette gir han òg kraft og evne til å fylle ein politisk leiarplass, i den arbeidarrørsla som tek til å vekse fram i slutten av boka. Men for friaren til dotter åt storbonden på Røysing er det ikkje berre lett å koma som politisk leiar for arbeidarane. På slutten av boka er det likevel klart at det vil bli eit par av Sjugur Rambern og Innbranna Røysing.

Da vi møter dei att i Røysingfolket, har dei vore kone og mann på Røysing i 10-12 år. Sjugur må no vera ein mann i godt og vel 35-årsalderen, etter det vi kan vurdere ut frå dei tidlegare bøkene der han er med (Stigeren, der han er ein «femtan-års gut», Trolldom i lufta, der han er med i den harde marsjen over fjellet i snøstormen, og Dansen gjenom skuggeheimen, der vi får vita at han har fare ikring som rallar på mange anlegg rundt om i landet). Innbranna og han har to søner og ei dotter, og foreldra til Innbranna, Marnanna og Stål Stålsson, sit no som kårfolk på den gamle ættegarden. Enno kan ein merke kor vanskeleg det har vore for den byrge odelsbonden Stål Stålsson å akseptere rallaren Sjugur Rambern som verson og ny bonde på Røysing. Men spenninga mellom dei har minka. Barneborna har gjort sitt til dette, og enda meir er det Sjugur sjølv som har overvunne skepsis og motstand frå Gamle-Stål og vunne seg vørdnad hos han. Sjugurs livskraft og hans dugleik til å drive garden og samtidig gjera ein innsats i politikken aukar velstanden på garden og skaper liv i bygda. Det er nok mykje han som har fått i gang gruvedrift, og no hjelper han arbeidarane med å få seg hus, somme også ein jordbit, slik at dei kan ha litt jordbruk ved sida av. («Ein skulde hjelpe arbeidarane til å få jord, noko fast å stå på i samfundet. Då turvte ikkje bøndene ottast dei», s. 180.) Dette ønsket om avspenning og harmonisering er eit av dei prinsippa Sjugur Rambern arbeider etter i sin politiske aktivitet; han held seg i ei mellomstilling og vil prøve å jamne ut motsetningane. Mykje tyder på at til visse tider representerte dette ein viktig politisk idé også for Kristofer Uppdal (jf. den «idéen» som han hevdar ligg i Røysingfolket: «Sambandet med upphavet»).

Skildringa av gardslivet er somme stader prega av ein nesten idyllisk bonderealisme. Men samtidig kjem det ofte fram i dagen skarpe sosiale motsetningar – mellom sommarferierande byfolk og travelt opptekne onnafolk på garden, og mellom gruveslusken og bøndene. Når Sjugur går inn i kommunepolitikken og gjennom valkampen også kastar seg inn i rikspolitikken på arbeidarane si side, kjem han naturleg nok i motsetning til dei andre bøndene. Men fleire av dei som motarbeider han og vil hindre han i å bli stortingsmann, gjer det mest av misunning og ymse slag personleg motvilje mot den unge rallaren som hadde vunne prinsessa og kongeriket på Røysing. Da han til slutt sigrar og ved omvalet blir stortingsmann, ser det ut til at mykje av motstanden mot han blir borte. Også gamle Stål Stålsson tykkjer nok no eigentleg at det er gjævt å ha fått ein stortingsmann som bonde på garden.

Den andre hovudlina i Røysingfolket følgjer spenninga og svingingane i ekteskapet mellom Sjugur og Innbranna. Den erotiske elden er ikkje sløkt i nokon av dei, men to slike sterke og stride naturar har ikkje alltid lett for å følgjast åt i kvardagen. Og lettare blir det ikkje da Litl-Sjugur, den sonen som Sjugur hadde før han vart gift med Innbranna, kjem til Røysing som gjetar. Men spenninga og gråen mellom dei har nok meir å gjera med at Sjugur lenge er så oppslukt av gardsdrifta og politikken. I slutten av romanen (1923-utgåva) blir det skildra korleis dei dregst i hop att, etter at Sjugur har sigra i valet og skal på Stortinget: «Innbranna lyser i undring mot mannen. Og gjev seg over. Han er fødd til å styre. Det går som av seg sjølv kring han. [. . .] Ho vil fylgje han inn til hovudstaden no.» (S. 198-99.)

I siste bandet av romansyklusen, Herdsla, møter vi Sjugur att, som travelt oppteken stortingsmann. Men han spelar ei langt mindre viktig rolle der. Han fortel til broren Audun, diktaren, at «Ho Innbranna, kona mi, skal bli i byen hjå meg». Og han legg til: «Vi kan ikkje vere frå kvarandre. Korkje ho eller eg. Vi pinest og saknar einannan.»

Dette er det siste vi høyrer om Røysing-folket – om den politiske brubyggjaren Sjugur Rambern og om dei to som meir enn nokon av dei andre personane i romansyklusen blir ståande som inkarnasjonen av det erotiske bloddropetrall-motivet i Kristofer Uppdals dikting.

Denne nyutgåva byggjer på 1923-versjonen av Røysingfolket. Nokre opplagde trykkfeil/skrivefeil og inkonsekvensar (bl.a. når det gjeld orddeling med bindestrek) er retta. Ortografisk er aa retta til å.

Leif Mæhle


I

Innbranna Rambern og borna

Det er i daglegstova på Røysing, ei avlang grønmåla og heller stor stove med to vindaugo på kvar langvegg, som ljoset renn tvers gjenom. Båe tvervegger har to dører, med omn millom på den eine. Ved eine langveggen er eit brunmåla slagbord, med langbenker, og eit grønmåla skatoll i eine roa. Ved den andre eit mindre bord, ei gamal veggklokke og ein storspegel. Og høgrygga stolar langs veggene. På veggene gamle raderingar og tresnitt. Og over borda elektriske lampur.

Døra til kjøken står open. Innbranna Rambern, kona på garden, ber på bordet og set fram maten i den folketome stova.

Sola glytter inn rutune på sørsida, sender to strålevegar over golvet mot det lange matbordet, og når Innbranna og gyller det runde ljosleitte andlet. Det brune rike håret ligg slett attover, og er solbleikt og ljosar over panna og ved tinningane.

Ho er grann um midja, men breid um hoftene og høgbarma. Er ledug i rørslune og frisk. I den tjukke brune ullkjolen ruvar ho førar enn ho i røynda er. Ho kan vera kring tretti år.

Frå kjøken, der tausa stullar, skramlar det i koppar og kjerald og syng det ungt. Og frå gangen ved sida kaklar hardfrosne skor mot golvet. Då blir døra til gangen opna på vid vegg. Eit par smågutar i elleve- og tolvårsalderen dundrar inn. Etter dei småtrippar ein femårs gjentunge.

Ungane er kvite i klæda av nysnø og har frisk glod i kinna. Dei våte bladvottane slengjer dei frå seg nedmed omnen. Og trampar med føtene. Til snøen flaknar undan skorne og ligg og tiner.

Innbranna kjem nett inn att frå kjøken, bråvender seg og roper til dei:

– Må då sope av dykk snøen!

Stål, den eldste, lyder og går stilt ut att. Men Arn, den yngste, trampar framleis trassug snøen av seg. Då gnaurar golvet tungt under Innbranna, ho stig til, og når Arn. Guten spøner imot, men blir lyft som ein vott burt og lingsa over dørstokken og ut. Med ein bjørkelime frå kjøken soper ho burt snøen.

Arn står i døra att. Den kvite stride hårluggen ligg fram i panna. Dei stålgrå augo lær hånsk mot mora:

– Blir meir snø på golvet når karane kjem!

Mora er ferdig med å sope og tenkjer på noko anna.

– Såg de far dykkar?

– Han drog seg heimetter no, skundar Arn seg å svara.

– Han har fylgje med ingeniørane, legg Stål ut.

Stål har òg ljos hårlugg, men ikkje so strid som broren sin. Augo er sjøgrøne, og ikkje so rappe som broren sine.

Innbranna talar mot den opne kjøkendøra:

– Ingeniørane kjem alt! So du får duke på bordet til dei, du Magna!

Den femårs gjentungen, ho Litl-Marnanna, glytter brunøygd upp mot mor si og fortel pjutrande:

– Ingeniøren lyfte meg upp på armen, og sa eg var vakkerbarnet. Som ho mor.

Innbranna lyder smilande etter.

– Kven av ingeniørane?

Litl-Marnanna står og stotrar og kjem ikkje på namnet. Og då skundar Arn seg fram.

– Det var han som er so pen. Kva heiter han no då?

– Juul?

– Det var det pinade ja! Guten grin breidt og tannbert, og slår ut med handa, knipsande med fingrane, so som han har set gruverallarane gjer.

– Bann ikkje då gut! Mora gjer nyvur til han.

– Hø! far bannar òg.

– Far din bannar ikkje.

Då vender Arn seg mot broren.

– Du òg har høyrd det?

Stål lyfter augo mot mora. Sjøgrøne skvett duvar i dei, mot det raudlege skin i mora sine brune. Og då dreg ein fin glad smil seg over andletet hennar. Stål-guten har faren sine augo, Sjugur Rambern sine.

Smilehola hennar over lippa og på hoka blir djupe. Det var augo hans Sjugur Rambern ho fyrst hadde vorte glad i. Når dei glitra mot henne, blenkte det som frå sildstimar i haustnatt-sjøen.

Stål skjønar han ikkje må ha høyrd faren banne.

– Du har nok mishøyrd deg, gut! vender han seg til bror sin.

Den yngre gjev seg ikkje, og flækjer av tanngarden:

– Å jau, du òg har nok høyrd det. Du torer berre ikkje stå ved det, din kjerring-dilt. Men eg skal dengje fram minnet ditt, eg. Har du alt gløymd gårdagen, då eg dengde deg?

Det toler ikkje den eit år eldre broren:

– Du lyg, du fekk juling.

– Men eg støytte deg i magen, so du remja til.

Dei er nære på å koma i håret på kvarandre. Mora lyt gå imillom.

– Be bestfar og bestmor inn til dugurd!

Arn svarar kjapt:

– Sjugur Rambern møtte Stål Stålsson, og sa til han han kunde bli med inn og eta, um so var han vilde då.

– Seg far og bestfar! refser Innbranna.

– Dei segjer då Sjugur Rambern og Stål Stålsson til kvarandre. Og då heiter dei vel det då, veit eg.

Mora trugar han med augo. Arn skjeglar kvitøygd mot henne, men vågar ikkje å mukke.

– Be bestmor inn då! Det er til Arn ho segjer det.

Arn flytter seg ikkje. Men Stål går.

– So snild du læst me då vera! flirer Arn etter han.

Mora har svinta ut i kjøken. Arn er åleine inne. Han byrjar å drive valsande kring golvet, vaksen og karavoren i rørslune.


«Og kjerringa set’ seg

på galten og reid,

fillebom-bom-bom!»



Veggklokka dreg bliket hans til seg. Han kliv upp på ein stol og flytter fram visarane ein time. Og lær innfult. På bordet blir han var maten mora har bore fram. Augo stanar på det store kjøtfatet. Han set seg inntil og tek for seg, sit med kjøtstykket i neven og bit av det og tygg tjaskande, medan det renn ned etter fingrane.

Marnanna, systera, glytter på kjøkendøra:

– Arn har byrja, han!

– Kva med? spør mora. Ho kjem inn. – Åtlei, kan eg aldri få skikk på deg! Og so at du støtt skal setja deg i romet til far din og grise til! Ho lingsar han undan, medan han turkar seg med feittute fingrar kring munnen.

– Juul er ein djækla kjekk kar, du mor! knis-lær han henne i augo. Ja du òg synest vel Juul er mykje vakrar og knasar enn far?

– Toskgut! Mora raudnar.

Ho veit at Juul er vakker. Helst når han smiler til henne og segjer eitkvart trøysamt.

Ho er so inni desse tankar, ho merkar ikkje bannskapen til guten. Men som ho ser på han, blir ho då var so lik han er hennar eigen far, Stål Stålsson. Same breide sterke andlet, same stålgrå augo. Men den eldste, Stål-guten, skjøtst visst på mor hennar, Marnanna, er like stillsleg. Etterpå kjem ho på han har augo til far sin. Men den ætta veit ho ikkje stort um. Sjugur Rambern var tidleg komen heimanfrå farsgarden og på vidvank. Anleggsåra hans millom rallarane har gjort han framand millom bønder, og har gjeve han ein for dei ukjend moral. Han er soleis ikkje kar um å leggje burt bannskapen. So det er ikkje underleg at smågutane tek etter.

Arn står og sleikjer feittet av fingrane:

– Eg òg, mor, bli ingeniør! Som Juul! Var ikkje far òg noko slikt, du? Den tida dei bygde jarnvegen her?

Det var den tida ho lærde han å kjenne, det ja, minnest ho. Det minnet får smilane hans ingeniør Juul til å kverve or hugen. Ho har einast Sjugur der. Og med seg sjølv lever ho gjenom den store rike kjærleiken dei hadde saman.

